KIRJALLINEN KYSYMYS P-1386/99

esittäjä(t): Johannes Blokland (EDD) komissiolle

(1. syyskuuta 1999)

Aihe: Heerlenin ja Aachenin välinen rajat ylittävä teollisuusalue ja luontotyyppidirektiivi

1. Onko komissio tietoinen, että Saksan Aachenin ja Alankomaiden Heerlenin välinen rajat ylittävä teollisuusalue saa tukea useista EU:n tukijärjestelmistä, kuten Recharista, EAKRista ja Interregistä?

2. Onko komissio tietoinen myös siitä, että kyseisellä rajat ylittävällä teollisuusalueella marraskuussa 1998 aloitettu toiminta on uhka luontotyyppidirektiivin mukaisesti suojellulle hamsterille (cricetus cricetus)?

3. Voiko komissio ilmoittaa, miksi se ei ottanut huomioon luontotyyppidirektiivin määräyksiä aluetukien myöntämisen yhteydessä? Onko asia näin myös kaikkien muiden edellä mainituista rahastoista tukea saaneiden hankkeiden kohdalla?

4. Onko komissio valmis tekemään vastaisuudessa kaikkensa, jotta EU:n lainsäädäntöä rikkovan toiminnan tukeminen voidaan estää? Jos komissio on tähän valmis, mitä toimia se aikoo toteuttaa?

Michel Barnierin komission puolesta antama vastaus

(5. lokakuuta 1999)

1. Aachenin ja Heerlenin välinen rajat ylittävä teollisuusalue saa tosiasiallisesti yhteisön tukea Euroopan aluekehitysrahastosta siten, että Alankomaiden Limburg saa sitä tavoitteen 2 perusteella, Nordrhein-Westfalen Rechar-yhteisöaloitteiden perusteella ja Euregio Maas-Rhein (Saksa/Alankomaat/Belgia) Interreg II A -ohjelman perusteella.

2. Komissiolle on ilmoitettu töiden alulle panosta. Komissio on pyytänyt kansallisia viranomaisia useaan otteeseen tutkimaan luonnonvaraisten lintujen suojelusta 2 päivänä huhtikuuta 1979 annettuun neuvoston direktiiviin 79/0409/ETY(1) mahdollisesti kohdistuneita rikkomisia koskevat valitukset. Tarkasteltuaan viimeisimmät viralliset valitukset komissio aloitti rikkomismenettelyn valmistelutyöt.

Komissio vaati 6. ja 7.7.1999 päivätyillä Alankomaiden ja Saksan viranomaisille lähetetyillä kirjeillä kyseisiä viranomaisia keskeyttämään tavoitteeseen 2 perustuvan yhteisön tuen maksamisen Alankomaiden Limburgille ja Rechar-yhteisöaloitteeseen perustuvan tuen maksamisen Nordrhein-Westfalenille. Interreg II A -ohjelman perusteella toteutettavan tuen maksamista ei ole keskeytetty, sillä siinä on kyse ainoastaan tutkimuksesta ja hallinnollisista toimenpiteistä.

3. Rakennerahastojen päämääristä ja tehokkuudesta ja niiden toiminnan yhteensovittamisesta keskenään sekä Euroopan investointipankin toiminnan ja muiden rahoitusvälineiden kanssa annetun neuvoston asetuksen (ETY) 2052/88, sellaisena kuin se on muutettuna 19 päivänä joulukuuta 1994 annetulla neuvoston asetuksella (EY) 3193/94 ja asetuksen (ETY) 2052/88 soveltamisesta annetun neuvoston asetuksen (ETY) 4253/88(2) nojalla kaikkiin komission päätöksiin, joilla hyväksytään rakennerahastoista rahoitettavia ohjelmia, liittyy velvollisuus noudattaa yhteisön perussopimuksia ja politiikkaa, mukaan lukien ympäristönsuojelu.

Yhteisön ohjelmien hallinnointi on laajalti hajautettu: hankkeiden valinta kuuluu kansallisten viranomaisten toimivaltaan.

4. Rakennerahastoja koskevista yleisistä säännöksistä 21 päivänä kesäkuuta 1998 annetun neuvoston asetuksen (EY) 1260/1999(3) 12 artiklassa säädetään suunnittelukaudelle 20002006 velvoitteesta noudattaa yhteisön eri toimintaperiaatteita. Lisäksi mainitun asetuksen 8 artiklassa säädetään, että yhteisön eri toimista päätetään noudattamalla komission ja jäsenvaltioiden sekä jäsenvaltion kansallisesti, alueellisesti, paikallisesti ja muuten edustavimmiksi nimeämien viranomaisten ja toimielinten välistä kumppanuutta

mm. kestävän kehityksen edistämiseksi ottamalla huomioon ympäristön suojelua ja parantamista koskevat vaatimukset.

Uudessa asetuksessa säädetään myös useista rikkomisten estämistä koskevista toimenpiteistä, joita ovat esim. aluekehitystä koskevien suunnitelmien ja ohjelmien ympäristöstrategioiden arviointi (tarkat ennakkoarviot, joihin kuuluu ympäristöä koskevien velvoitteiden ja vaikutusten tiukka noudattaminen), ympäristöindikaattoreiden käyttö, entistä tarkemman seurannan ja väliarvioiden käyttöönotto ympäristöalalla.

5. Uuden asetuksen 39 artiklassa säädetään myös siltä varalta, että ennaltaehkäisy ei riitä, että jollei jäsenvaltio ole tehnyt johtopäätöksiä hankkeen toteuttamisessa todetuista väärinkäytöksistä, komissio keskeyttää virheisiin perustuvat välimaksut ja toteuttaa tarvittaessa rahoitusta koskevat oikaisut saatuaan jäsenvaltiolta asiaa koskevat huomautukset.

(1) EYVL L 103, 25.4.1979.

(2) EYVL L 337, 24.12.1994.

(3) EYVL L 161, 26.6.1999.